R E L A C I O N

PËR 
PROJEKTLIGJIN “PËR DISA NDRYSHIME NË LIGJIN NR.91/2013, “PËR VLERËSIMIN STRATEGJIK MJEDISOR””
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i ndryshimit të ligjit është unifikimi i procedurave të ligjit me procedurat e Kodit të Procedurave Administrative, konkretisht me                             ligjin nr.44/20151, “Kodi i Procedurave Administrative i Republikës së Shqipërisë”. Nisma për ndryshimin e ligjit u mor nga urdhri i Kryeministrit nr.87, datë 3.5.2019, “Për ngritjen e grupit ndërinstitucional të punës për përqasjen e legjislacionit me Kodin e Procedurave Administrative”. 

Qëllimi i ndryshimit të ligjit është që të sigurojë realizimin efektiv të funksioneve publike administrative në shërbim të institucioneve apo grupeve të interesit dhe publikut, si dhe mbrojtjen e të drejtave dhe të interesave të ligjshëm të tyre. 
Me rishikimin e unifikimit me Kodin e Procedurave Administrative parashikohen të ndryshohen ato nene të cilat trajtojnë afatet për plotësim dokumentacioni si dhe afatet kohore për ankimimin administrativ ndaj deklaratës së ministrit.

Gjithashtu, në projektligj është hequr një fjali në pikën 1, të nenit 10 të ligjit, në kuadër të harmonizimit me legjislacionin në fuqi për licencat, autorizimet dhe lejet në Republikën e Shqipërisë dhe ligjin për vlerësimin e ndikimit në mjedis, për sa i përket licencimit. Konkretisht, ligji nr.10440, datë 7.7.2011, “Për vlerësimin e ndikimit në mjedis”, të ndryshuar, me ndryshimet e bëra në vitin 2020 ka parashikuar vetëm certifikimin e personave fizikë dhe juridikë nga ministria përgjegjëse e mjedisit për hartimin e raporteve të vlerësimit të ndikimit në mjedis dhe ka hequr licencimin. 
Po ashtu, me miratimin e vendimit nr.805, datë 20.12.2021, “Për disa ndryshime dhe shtesa në vendimin nr.538, datë 26.5.2009, të Këshillit të Ministrave, “Për licencat dhe lejet që trajtohen nga apo nëpërmjet Qendrës Kombëtare të Licencimit (QKL) dhe disa rregullime të tjera nënligjore të përbashkëta”, të ndryshuar, është shfuqizuar licencimi i veprimtarive të nënkategorisë III.2.A. Në këto kushte, duke qenë se ekspertët e mësipërm kryejnë edhe raportet e vlerësimit strategjik mjedisor është parashikuar harmonizimi i projektligjit me ligjin nr.10440/2011 dhe vendimit të Këshillit të Ministrave, nr.538, datë 26.5.2009.
Për këtë arsye, fjalët “të licencuara nga Qendra Kombëtare e Licencimit” zëvendësohen me fjalët “të regjistruar në Qendrën Kombëtare të Biznesit”.
II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE ME PROGRAMIN ANALITIK TE AKTEVE DHE DOKUMENTE TË TJERA POLITIKE
Miratimi i këtij projektligji është parashikuar në programin analitik të akteve të Ministrisë së Turizmit dhe Mjedisit për vitin 2023 dhe është në përputhje me programin politik të Këshillit të Ministrave.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Në zbatim të urdhrit të Kryeministrit nr.87, datë 3.5.2019, “Për ngritjen e grupit ndërinstitucional të punës për përqasjen e legjislacionit me Kodin e Procedurave Administrative” ngarkoi Ministrinë e Turizmit dhe Mjedisit për ngritjen e grupit të punës për përqasjen e legjislacionit në fushën e turizmit dhe mjedisit me Kodin e Procedurave Administrative, i cili rezultoi në ndryshimin e disa neneve të ligjit nr.91/2013, “Për vlerësimin strategjik mjedisor”. 
Unifikimi i neneve të këtij ligji me Kodin e Procedurave Administrative bën të mundur realizimin efektiv të funksioneve publike administrative në shërbim të autoriteteve propozuese të një plani apo programi me pasoja të mundshme negative në mjedis. Gjithashtu, në projektligj është bërë një ndërhyrje për sa i përket unifikimit të terminologjisë dhe harmonizimit me ligjin nr.10440,                              datë 7.7.2011, “Për vlerësimin e ndikimit në mjedis”, të ndryshuar, dhe legjislacionin në fuqi për lejet, licencat e autorizimet.
IV. VLERËSIMI I LIGJSHMERISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj është hartuar në mbështetje të neneve 78 dhe 83, pika 1, e Kushtetutës. Gjithashtu, projektligji synon harmonizimin me Kodin e Procedurës Administrative dhe me legjislacionin në fuqi për vlerësimin e ndikimit në mjedis dhe atë të lejeve, licencave dhe autorizimeve. 

V.
VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)
Ky projektligj nuk ka për qëllim përafrimin e legjislacionit me Acquis Communautaire.

VI. PËRMBLEDHJE SHPJEGUESE E PËRMBAJTJES SË PROJEKTAKTIT
Në ligjin nr.91/2013, “Për vlerësimin strategjik mjedisor”, janë propozuar disa ndryshime, si më poshtë vijon:
Neni 1 parashikon zëvendësimin e fjalëve  në pikën 1 të nenit 10 “të licencuara nga Qendra Kombëtare e Licencimit” zëvendësohen me fjalët “të regjistruar në Qendrën Kombëtare të Biznesit”, në kuadër të harmonizimit me legjislacionin për lejet licencat dhe autorizimet dhe unifikimin e terminologjisë me legjislacionin për regjistrimin në QKB.
Neni 2 parashikon ndryshimin e pikës 3 të nenit 12 të ligjit bazë, duke parashikuar procedurën e plotësimit të dokumentacionit nga autoriteti propozues para se ministria të dalë me vendimmarrje për dhënie apo jo të deklaratës mjedisore. 
Konkretisht, ndryshimi parashikon që në rast se ministria konstaton mangësi në dokumentet e paraqitura, brenda 7 ditëve nga dita e regjistrimit të kërkesës, i kërkon autoritetit propozues plotësimin e mangësive dhe pasaktësive të konstatuara brenda 10 ditëve nga marrja e kërkesës. Në rast se autoriteti propozues nuk plotëson pasaktësitë brenda afatit të kërkuar, kërkesa quhet se nuk është regjistruar dhe i kthehet bashkë me aktet e tjera. Në këtë mënyrë, harmonizohet procedura edhe me parashikimet e Kodit të Procedurës Administrative.
Neni 3 parashikon ndryshimin e nenit 14 të ligjit në fuqi për sa i përket ankimit, pasi aktualisht ankimi referon në nenin 137 të Kodit të Procedurës Administrative, të shfuqizuar. Për të shmangur referencat në nenet specifike është riformuluar neni 14 që grupet e interesit, përfshi edhe publikun, kanë të drejtën e ankimit administrativ ndaj deklaratës së ministrit dhe qëndrimit të ministrisë  brenda 30 ditëve nga njoftimi për nxjerrjen e deklaratës apo qëndrimit, në përputhje me parashikimet e Kodit të Procedurës Administrative. 
Neni 4 parashikon hyrjen në fuqi të projektligjit, e cila është 15 ditë pas botimit në “Fletoren zyrtare”.
Gjithashtu, bëjmë me dije se parashikimet e këtij ligji nuk bien ndesh me veprimtaritë e ndaluara nga institucionet shtetërore, në periudhën 4 (katër) muaj para zgjedhjeve, të parashikuara në ligjin nr.10019, datë 29.12.2008, “Kodi Zgjedhor i Republikës së Shqipërisë”, i ndryshuar.
VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Ngarkohen Ministria e Turizmit dhe Mjedisit për zbatimin e këtij ligji.

VIII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT

Ky projektligj është hartuar nga Ministria e Turizmit dhe Mjedisit, e cila ka hedhur projektligjin e propozuar në faqen e regjistrit elektronik të njoftimit dhe konsultimit publik (RENJK, në datën 2.2.2023, duke i dhënë mundësi publikut, grupeve të interesit dhe komunitetit të biznesit të shprehin mendimet e tyre.

Projektligji u dërgua për mendim në ministritë e linjës, konkretisht: në Ministrinë e Drejtësisë dhe në Ministrinë e Financave dhe Ekonomisë, të cilat janë shprehur si vijon:
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Zbatimi i projektligjit nuk ka efekte financiare shtesë për buxhetin e shtetit.
KËSHILLI I MINISTRAVE

